สวัสดีครับ ผมอายุ31ครับ ผมมีอาการหูเเว่วครับเวลาผมอยู่ที่ห้องผมมักจะได้ยินเหมือนคนนินทาตลอดเลย บางครั้งผมก็รู้สึกเหมือนกับว่ามีคนแอบดูผมอยู่ข้างนอกห้องครับ แล้วก็มีเสียงคนสนทนากันเวลาที่ผมรู้สึกว่ามีคนแอบดู อาการนี้เพิ่งเกิดเมื่อปีนี้ครับ ที่ผ่านมาก็ไม่เคยเป็นครับ ตอนนี้ผมเริ่มสับสนในตัวเองมากครับ จะปรึกษาใครก็ไม่กล้าพูดไปครับ กลัวคนอื่นเค้าหาว่าผมบ้าครับ อ่อผมลืมบอกไป ผมมีอาชีพค้าขายอยู่กับแฟน2คนตอนกลางวันผมจะนอนช่วงกลางคืนผมจะต้องลุกมาเตรียมของไว้ขายในตอนเช้าครับ ไม่ทราบว่านี่จะเป็นสาเหตุรึป่าวครับ ขอความกรุณาจากคุณนะครับสวัสดีครับ
สวัสดีค่ะ อาการหูแว่ว ได้ยินเหมือนเสียงคนนินทา คนสนทนากัน ทั้งๆ ที่ไม่มี ถือเป็นอาการประสาทหลอนอย่างหนึ่ง โดยสาเหตุอาจเกิดจาก1. การมีโรคทางสมอง เช่น เคยประสบอุบัติเหตุได้รับการกระทบกระเทือนที่สมองมาก่อน เป็นโรคหลอดเลือดในสมอง สมองอักเสบ เป็นต้น2. เป็นโรคจิตชนิดต่างๆ เช่น โรคจิตเภท โรคจิตหลงผิด โรคจิตที่เกิดจากโรคอารมณ์แปรปรวน3. การใช้สารเสพติดชนิดต่างๆส่วนการที่ต้องนอนตอนกลางวัน แล้วตื่นมาทำงานกลางคืน ซึ่งถือว่าผิดธรรมชาติ ทำให้นาฬิกาชีวิตเสียสมดุลไป ก็จะมีผลทำให้เกิดอาการผิดปกติต่างๆ ได้ เช่น ปวดหัว เบื่ออาหาร ท้องผูก นอนหลับไม่สนิท และอาจเสี่ยงต่อการเกิดโรคต่างๆ เช่น โรคอ้วน เบาหวาน โรคหัวใจ โรคกระเพาะอาหาร มะเร็ง รวมถึงความผิดปกติทางจิตใจด้วย อย่างไรก็ตาม โรคทางจิตต่างๆ สาเหตุมักไม่ชัดเจน และมีปัจจัยทางพันธุกรรมมาเกี่ยวข้องด้วย โดยหากมีประวัติคนในครอบครัวเป็นโรคทางจิต ก็จะความเสี่ยงที่จะเป็นมากกว่าคนที่ไม่มีค่ะแนะนำว่า ควรเล่าให้แฟนทราบถึงอาการที่เราเป็นอยู่ จะได้รับรู้ถึงอาการที่ผิดปกติของเรา และรีบหาเวลาไปพบจิตแพทย์เพื่อตรวจค่ะ แพทย์จะทำการตรวจร่างกายเพื่อค้นหาโรคทางกายก่อน หากไม่มี ก็จะทำการซักประวัติโดยละเอียดเพื่อระบุชนิดของอาการทางจิต และทำการรักษาด้วยยาและวิธีการอื่นๆ ค่ะ